b'\n_START_ARTICLE_\nPre\xc5\xbeivetvena grozljivka\n_START_PARAGRAPH_\nPre\xc5\xbeivetvena grozljivka (iz angle\xc5\xa1kega izraza Survival horror) je podzvrst akcijsko-pustolovskih videoiger, ki se v podajanju zgodbe in vzdu\xc5\xa1ju zgleduje po grozljivkah kot zvrsti fikcije. Igral\xc4\x8dev lik (avatar) je v tovrstnih igrah posebno ranljiv in ima na voljo manj sredstev (oro\xc5\xbeja, streliva, \xc5\xbeivljenjske energije itd.) za spopadanje z gro\xc5\xbenjami. Poudarek je torej na napredovanju z re\xc5\xa1evanjem miselnih izzivov in izogibanju neposrednih spopadov namesto agresiji, veliko vlogo pa igra tudi vzdu\xc5\xa1je, prevzeto iz grozljivih knjig in filmov - igral\xc4\x8dev lik po navadi nastopa sam proti premo\xc4\x8dnim sovra\xc5\xbenikom, pre\xc5\xbeiveti mora in se prebiti do konca zgodbe, v kateri ima malo mo\xc5\xbenosti za uspeh. V pre\xc5\xbeivetvenih grozljivkah se s pridom uporabljajo tudi tema\xc4\x8dna grafi\xc4\x8dna in zvo\xc4\x8dna podoba, utesnjena okolja, ter element presene\xc4\x8denja, ki poudarjajo grozljivost._NEWLINE_Prva igra s to oznako je bila Resident Evil japonskega razvijalca Capcom iz leta 1996, vendar so kasneje za pre\xc5\xbeivetvene grozljivke ozna\xc4\x8dili tudi starej\xc5\xa1e igre na to temo, kor so Haunted House (1982), Ghost House (1986) in Alone in the Dark (1992). Danes so priljubljene igre, ki me\xc5\xa1ajo elemente pre\xc5\xbeivetvenih grozljivk z bolj neposrednim, akcijskim pristopom. Tak\xc5\xa1ne so med drugim kooperativna ve\xc4\x8digralska strelska videoigra Left 4 Dead (2008), klasi\xc4\x8dna prvoosebna strelska videoigra Doom 3 (2004) in BioShock (2007), ki dodaja elemente igranja vlog.'